ประชาชนจากทั่วสารทิศสวมใส่เสื้อสีเหลือง จับจองพื้นที่บริเวณทางเดินริมน้ำแม่น้ำเจ้าพระยา รอเฝ้าทูลละอองธุลีพระบาทรับเสด็จ
ประชาชนจากทั่วสารทิศต่างสวมใส่เสื้อสีเหลือง จับจองพื้นที่บริเวณทางเดินริมแม่น้ำเจ้าพระยา ใต้สะพานสมเด็จพระปิ่นเกล้า รอเฝ้าทูลละอองธุลีพระบาทรับเสด็จบรรยากาศที่บริเวณทางเดินริมน้ำแม่น้ำเจ้าพระยา ใต้สะพานสมเด็จพระปิ่นเกล้า ทั้ง 2 ฟาก ซึ่งเป็นหนึ่งจุดคอยให้ประชาชนเข้าร่วมเฝ้าทูลละอองธุลีพระบาทรับเสด็จ ในการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 ซึ่งจุดคัดกรองเปิดให้ประชาชนเข้าพื้นที่ได้ตั้งแต่เวลา 09.00 น. มีประชาชนจากทั่วสารทิศ ต่างสวมใส่สีเหลืองทยอยเข้าจับจองพื้นที่โดยประชาชนส่วนใหญ่ต่างตั้งใจเดินทางมา พร้อมนำกล้องมาร่วมบันทึกความงดงามครั้งนี้ ขณะที่บริเวณโดยรอบมีเจ้าหน้าที่เกี่ยวข้อง อำนวยความสะดวกด้านต่างๆ แก่ประชาชน อาทิ รถสุขาเคลื่อนที่ หน่วยบริการทางการแพทย์และหน่วยแพทย์เคลื่อนที่ยังจุดต่างๆ มีเจ้าหน้าที่ตำรวจ ทหารจิตอาสาและหน่วยงานที่เกี่ยวข้องดูเเลอย่างเข้มงวดนางเบญจดา สิริรัตนะ อายุ 65 ปี ชาวจังหวัดชลบุรี กล่าวว่า ตั้งใจเดินทางมาตั้งแต่ตี 5 เพื่อรอเฝ้าทูลละอองธุลีพระบาทรับเสด็จและรอชมขบวนพยหุยาตราทางชลมารคครั้งนี้ เพื่อมาเก็บภาพความงดงามและเป็นส่วนหนึ่งในพิธีสำคัญทางประวัติศาสตร์ทั้งนี้จะมีการปิดการจราจรทางน้ำ ตั้งแต่สะพานกรุงธนบุรี - หอประชุมกองทัพเรือ จนถึงเวลา 19.30 น. หรือจนกว่าจะแล้วเสร็จ และปิดการจราจรทางบก 2 สะพาน ได้แก่สะพานพระราม 8 และสะพานพระปิ่นเกล้า ตั้งแต่เวลา 15.30 น. - 17.00 น ประชาชนที่จะเข้าร่วมงานสามารถใช้บริการรถโดยสารสาธารณะขององค์การขนส่งมวลชนกรุงเทพให้บริการรับ-ส่งฟรี รวม 19 เส้นทาง สำหรับผู้ที่จะเข้างานต้องเตรียมบัตรประจำตัวประชาชน เพื่อผ่านจุดคัดกรองและห้ามนำอาวุธติดตัวเข้ามาในงาน